  Виталий Пронин 13-тӥ июле Камбарка карын пусйизы Камбарка ёрослы 95 ар тырмонэз, татысь чугун сюрес вокзаллы 100 ар тырмонэз но городлэсь нуналзэ. Дырын-дырын зор кыдыраз ке но, шулдыръяськон ӧз чусомылы. Камбарка ёрос 90 ар тырмонзэ пусйизФото: udmurt.ru Шор площаде калык ӵукнаысен ик люкаськыны ӧдъяз. Татчы вазь вуэмъёслы ӟеч мылкыд кузьмаз, зарядка ортчытыса, бокс спортъя мастере кандидат Мирзоджон Ирисбоев. Со сяна, площадьын кӧня ке адӟытон радъямын вал. Камбарка ёросысь историяя но культурая музейысь ужасьёс ёрослэн юбилеезлы сӥзем выставка дасязы. Мукет выставка Камбаркаысь чугун сюрес станциезлэн историеныз тодматӥз. Эшшо огаз адӟытонын Камбаркаысь суредаськисьёслэн ужъёссы люкамын вал. Озьы ик лэсьтэм киужъёсынызы вуз каризы кибашлыос. Ужрадэз сӥё-дано усьтӥзы но камбаркаосты ӟечкылазы Кун Кенешысь депутат Дмитрий Арсибеков, ёрослэн йырыз Александр Поддубский, Сарапулысь но Можгаысь епископ Антоний но мукетъёсыз. Бӧрысь сцена вылысен Камбарка ёросысь адӟымон адямиосты данъязы. «Ветеран» калык хорлэн кивалтӥсезлы Любовь Абакумовалы сётэмын вал «Камбарка ёрослэн дано улӥсез» ним. Санников но Завьялов кузпалъёсты пусйизы «За любовь и верность» медальёсын. Татын ик данъязы ужысь ветеранъёсты, Камбарка карын ортчем конкурсъёсын вормисьёсты. Пиналъёс суредаськизы, шудӥзыФото: udmurt.ru Нунал ӵоже Шор площадьын ортчиз «Раскрась любимый город!» акция. Камбаркаос ӵошен буязы бадӟым раскраскаез - Камбаркалэсь тодметпуссэ. Площадьын лумбыт кырӟазы-эктӥзы ёросысь но палэнысь вуэм коллективъёс, ортчизы пӧртэм мастер-классъёс, жингыртӥз фольклорлы сӥзем «Петропавловские гуляния» фестиваль. Мылкыд карисьёс ГТО-лэсь куронъёссэ быдэстӥзы. Ӝытазе чеберайёс «Мисс Камбарка-2019» вожвылъяськонын быгатонлыкъёссэс возьматӥзы, нош анай-атайёс нылпиосынызы парадэн ортчизы, пӧртэм сямен чебермам коляскаоссэс возьматыса. «Шулдыр ӝыт» но «Италмас» ансамбльёслэн концертсы бере инбамын ворекъяз салют. Нунал ӵоже карысь мукет интыосын но ужрадъёс вал. Пётр но Павел апостолъёслэн храмазы Сарапулысь но Можгаысь епископ Антоний литургия ортчытӥз. Бӧрысь Камбаркаысь кӧня ке ульчаостӥ Киросэн ортчизы. Спортэз гажасьёс люкаськизы «Центральный» стадионэ. Татын волейболэн но футоболэн шудӥзы, зор шоры учкытэк. Зоро-тӧло куазь лобась шарлы гинэ люкетӥз - со инбаме ӝутскыны ӧз быгаты. Озьы ке но камбаркаос музъем вылын но ӟеч шулдыръяськизы. Сергей Захаров  